Tweejarige sterf in botsingArgieffoto Foto: ER24 ŉ Tweejarige seuntjie is dood en vier mense beseer nadat hul motor Woensdag teen ŉ versperring langs die N3-snelweg naby Ladysmith in KwaZulu-Natal gebots het. Russel Meiring, woordvoerder van ER24, het gesê die seun en vier volwassenes was in die voertuig toe die botsing omstreeks 10:30 naby die Tugelarivier plaasgevind het. “Die motor is op sy kant langs die pad aangetref toe paramedici by die toneel opdaag. Al vyf passasiers was buite die voertuig,” het Meiring gesê. Die seuntjie was in ŉ kritieke toestand, terwyl die volwassenes slegs geringe beserings opgedoen het. “Hulle is op die toneel behandel en na die La Verna-hospitaal geneem. Die seun is ongelukkig met sy aankoms by die hospitaal dood verklaar.” Die oorsaak van die ongeluk is nog nie bekend nie.